Frankryk help ontsoutingsaanleg in Wes-Kaap finansier | Maroela Media
Argieffoto: Stad Kaapstad
Nicolas Hulot, die Franse minister vir ekologie, het Maandag bekendgemaak dat Frankryk die eerste sonkragaangedrewe-ontsoutingsaanleg in die Wes-Kaap gedeeltelik sal finansier.
Dié aanleg sal in Witsand wat onder die Hesseque-munisipaliteit val, geleë wees.
Die finansiering vir die aanleg, sowat R8,6 miljoen, word deur Frankryk en die Wes-Kaapse regering gedeel.
Hulot het by die Wes-Kaapse regeringskantore gesê dat die aanleg 'n model sal wees wat later in Frankryk en Suid-Afrika gebruik sal word.
Hulot meen Frankryk word deur dieselfde uitdagings in die gesig gestaar in terme van die gebruik van fossielbrandstowwe vir die laai van batterye wat tradisioneel gebruik word om ontsoutingsprojekte aan te dryf.
"Ons het dieselfde uitdaging in Frankryk. Ontsouting is een van die oplossings, maar dit kom teen 'n prys. Jy sal globale verhitting verhoog as jy water drink wat geproduseer is deur fossielbrandstowwe te gebruik."
Patrice Boyer, die projekbestuurder, het gesê die aanleg sal teen Oktober operasioneel wees en water in 'n bestaande reservoir in Hessequa inpomp. Volgens Boyer is Hesseque gekies as 'n toetsterrein as gevolg van die bestaande infrastruktuur.
Die aanleg sal volgens Boyer outomaties aan- en afskakel afhangend van die beskikbare sonlig en 'n gemiddelde hoeveelheid van 100 kiloliter drinkbare water per dag produseer.
Die tegnologie vir die aanleg word deur Mascara, 'n Franse watermaatskappy, vervaardig en gebruik omgekeerde osmose vir die ontsouting.
Die eerste aanleg wat van dié tegnologie gebruik gemaak het, is in 2016 in Abu Dhabi van stapel gestuur. Nog een is in die pyplyn vir die Bora-Bora-eiland en ses is reeds operasioneel in Mosambiek se Gaza-provinsie.
Volgens Boyer is daar ook planne vir 'n soortgelyke aanleg om in die Kaap-Verde gebou te word.
Damvlakke in die Wes-Kaap het volgens inligting tot 50% gestyg, maar volgens Wes-Kaapse owerhede kan die droogte nog nie as iets van die verlede geag word nie.
Dit is jammer dat SA nie bereid is om die beste goedkoop ontsoutings tegnologie ter wêreld by die Israelis te bekom nie. Hulle help graag. Israel ontsout miljoene liter seewater uit die Middellandse see en voer selfs vars water uit. Nou poer poer ons aan met ou duur tegnologie. Eish , dom verby !!!
Wel hoeveel van die geld gaan reg bestte word en hoe lank gaan dit bedryf word sonder dat daar enige korupsie betrokke gaan wees.
8,6 miljoen klink nie vir my baie vir 'n projek van die omvang nie. Genade, 'n redelike weelderige huis kos daai prys.